b'\n_START_ARTICLE_\nTarttuva maksatulehdus\n_START_PARAGRAPH_\nTarttuva maksatulehdus eli HCC (lat. hepatitis contagiosa canis) on akuuttia maksatulehdusta aiheuttava tauti erityisesti nuorilla koirilla, jonka aiheuttaja on koiran adenovirus 1 (CAV 1). Koiran adenovirus tarttuu suorassa kontaktissa koirasta toiseen, mutta tartunta voi tapahtua my\xc3\xb6s ep\xc3\xa4suorasti koiran eritteiden v\xc3\xa4lityksell\xc3\xa4, sill\xc3\xa4 infektion saanut koira eritt\xc3\xa4\xc3\xa4 virusta sylkeen, virtsaan ja ulosteisiin. Taudista toipuneet koirat voivat eritt\xc3\xa4\xc3\xa4 virusta eritteiss\xc3\xa4\xc3\xa4n jopa useita kuukausia toipumisen j\xc3\xa4lkeen, mutta kerran sairastettu tauti antaa elinik\xc3\xa4isen immuniteetin tautia vastaan. Ymp\xc3\xa4rist\xc3\xb6ss\xc3\xa4 virus voi selviyty\xc3\xa4 hengiss\xc3\xa4 sopivissa olosuhteissa kuukausia.\n_START_SECTION_\nOireet\n_START_PARAGRAPH_\nTarttuvan maksatulehduksen taudinkuva vaihtelee lievist\xc3\xa4 oireista vakavaan maksan toimintah\xc3\xa4iri\xc3\xb6\xc3\xb6n. Yleisi\xc3\xa4 oireita infektoituneella koiralla ovat kuumeilu, sy\xc3\xb6m\xc3\xa4tt\xc3\xb6myys, runsas juominen, vatsan arkuus, ripuli, oksentelu ja anemia, jonka merkkin\xc3\xa4 ovat kalpeat limakalvot._NEWLINE_J\xc3\xa4lkioireina joillakin koirilla esiintyy blue eye\xc2\xa0-syndroomaa eli silm\xc3\xa4n sarveiskalvo on samentunut nestepitoisuuden nousun vuoksi. Muutos voi koskea vain toista silm\xc3\xa4\xc3\xa4 tai molempia. Osalla koirista t\xc3\xa4m\xc3\xa4 on ohimenev\xc3\xa4\xc3\xa4, mutta osalle muutos j\xc3\xa4\xc3\xa4 pysyv\xc3\xa4ksi.\n_START_SECTION_\nL\xc3\xb6yd\xc3\xb6kset\n_START_PARAGRAPH_\nAvausl\xc3\xb6yd\xc3\xb6ksen\xc3\xa4 infektoituneelta koiralta voidaan l\xc3\xb6yt\xc3\xa4\xc3\xa4 suurentunut ja haurasrakenteinen maksa, jossa maksaliuskojen reunat ovat korostuneet ja pinnalla on fibriinijuovia sek\xc3\xa4 pistem\xc3\xa4isi\xc3\xa4 verenvuotoja. My\xc3\xb6s maksan nekroosia esiintyy paikoitellen. Lis\xc3\xa4ksi usein vatsaontelosta ja keuhkopussinontelosta l\xc3\xb6ytyy nestett\xc3\xa4, sappirakon sein\xc3\xa4m\xc3\xa4 on paksuuntunut \xc3\xb6deeman seurauksena, risat ovat suurentuneet ja punoittavat, verenvuotoja esiintyy herakalvoilla, sis\xc3\xa4elinten pinnoilla sek\xc3\xa4 imusolmukkeissa. Yleistynyt suonensis\xc3\xa4inen hyytyminen (DIC-oireyhtym\xc3\xa4) aiheuttaa verenvuototaipumusta.\n_START_SECTION_\nRokotukset\n_START_PARAGRAPH_\nSuomessa koirilla k\xc3\xa4ytetyt kaikki yhdistelm\xc3\xa4rokotteet sis\xc3\xa4lt\xc3\xa4v\xc3\xa4t my\xc3\xb6s rokotteen tarttuvaa maksatulehdusta vastaan. Rokotus annetaan kolmen kuukauden, nelj\xc3\xa4n kuukauden ja vuoden ik\xc3\xa4iselle koiralle. T\xc3\xa4m\xc3\xa4n j\xc3\xa4lkeen rokotus tulisi uusia kolmen vuoden v\xc3\xa4lein.'